OMSTRIDT REGELVERK ER LAGT PÅ IS: Gir tilbake «baderomsskatten»

Mens Bergen kommune betaler tilbake baderomsgebyr innkrevd etter 1. januar, har Oslo kommune ikke fått med seg kommunalministerens nylige oppheving av reglene.

BERGEN BETALER TILBAKE: Terje Shetelig pusser opp badet og fikk regning på over 12.000 kr fra kommunen. Vis mer byoutline Helgesen, Kristian

Publisert: Oppdatert: 6. juni 2019 18:24 , Publisert: 25. mars 2011 14:41

Alle bergensere som etter 1. januar har betalt gebyr til kommunen for å pusse opp badet, vil få tilbake pengene.

Det opplyser Lisbeth Iversen (KrF), som er byråd for byutvikling, klima og miljø i Bergen kommune, til E24 fredag.

- Her er det åpenbart mange mennesker som har kavet og stresset med å sende søknad etter 1. januar. Når regelen så opphører over natten, er det urimelig for de som allerede har søkt og betalt. Derfor vil vi betale tilbake pengene, sier Iversen.

Hun har ikke oversikt over hvor mye penger det samlet sett er snakk om, men forteller at det et stykke ut i februar var kommet inn «over hundre søknader».

Umiddelbar virkning



E24 og VG har de siste ukene skrevet om den ferske ordningen med at boligeiere som vil pusse opp badet må sende søknad til Plan- og bygningsetaten, med dertilhørende gebyrer.

Kommunalminister Liv Signe Navarsete (Sp) la i praksis det omstridte nye regelverket på is torsdag, med øyeblikkelig virkning.

- Dette er en politisk avgjørelse. Inntil revidert regelverk er på plass kan man benytte seg av gjeldende regelverk eller selvbyggerbestemmelsen. Det betyr at den enkelte byggherre selv kan stå som ansvarlig for oppussingen, sier Navarsete til VG.

- Sykdomstegn

Iversen kaller regelverket «et sykdomstegn».

Baderomsskatten Boligeiere som vil pusse opp badet risikerer å måtte punge ut med over 10000 kroner i gebyrer til Plan- og bygningsetaten. En kommende ordning med etterkontroll utført av tredjepart er ventet å påføre kundene ytterligere tusener av kroner i kostnader. Bakgrunnen er nye regler gjeldende fra 1. juli i fjor, som krever byggesaksbehandling hvis oppussingen innebærer legging av ny membran. Den nye ordningen har utløst en strøm av dyre gebyrer - og en storm av reaksjoner fra publikum. Vis mer vg-expand-down

- Det er et tegn på en hang til å regulere hver minste bit av vårt hverdagsliv. Den nye planloven består av krav og hensyn som hver for seg har gode hensikter. Men hvis du har større oppussingsprosjekter, slår de hverandre i hjel, sier Iversen.

Hun mener loven går på tvers av det ønskelige.

- For en familie eller en enslig er det klart at det å betale 3000-5000 kroner i gebyrer gjør stort innhugg i budsjettet hvis man skal pusse opp badet. Vi ønsker jo at våtrom skal pusses opp jevnlig i boligene våre, og denne loven gjør at man fort får det motsatte resultatet, sier Iversen.

LES OGSÅ: - 20 prosent av kostnadene går til papirflytting

Iversen forteller at Bergen kommune så det nye regelverkets mangler allerede i februar.

- Det begynte å renne inn med søknader, og vi forsto at det ville bli en stor utfordring saksbehandlingsmessig for kommunen - i et marked som er støvsugd for saksbehandlere. Samtidig var jo dette en ny lov, og det ville være et lovbrudd ikke å følge den opp, forteller Iversen.

Kommunalministeren hilser beslutningen i Bergen velkommen.

- Dette er opp til det kommunale selvstyret og ikke noe vi har krevd, men det er selvsagt sympatisk og sikkert noe folk vil sette pris på, sier Navarsete til E24.

Ingen grep i Oslo

Kommunalministerens beslutning om å oppheve det nye regelverket med øyeblikkelig virkning ser derimot ikke ut til å ha nådd Oslo kommune.

- Reglene er ikke endret og denne typen saker er fortsatt søknadspliktig. En endring vil kreve en beslutning på politisk nivå, og noe slikt har så vidt meg bekjent ikke blitt diskutert her, sier Dagny Hovig, informasjonssjef hos Plan- og bygningsetaten i Oslo Kommune.

Ifølge henne har kommunen ikke vurdert å tilbakebetale gebyrer, slik man har gjort i Bergen.

LES OGSÅ:

Betalte 12 190 kr. for å få lov til å pusse opp bad på 2,9 kvm

Byggereglene: Dette må du søke om

Byggereglene: Dette trenger du ikke søke om

FLERE NYHETER PÅ E24

Her kan du lese mer om Eiendom